Okresná prokuratúra Ružomberok 
Dončova 8, 034 53 Ružomberok 1 	

Sp. zn. : 2 Pv 295/12/5508	Ružomberok, 13.3.2013
EEČ : 2-42-31-2013

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 156 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov a iné

Rozhodol: 	prokurátorka Okresnej prokuratúry Ružomberok
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
a
poškodeným:
1.	XXXXX
	dátum narodenia: XXXXX
	trvalé bydlisko: XXXXX
Obsahom zmieru je:

a.	Výška nahradenej škody alebo škody, na náhradu ktorej sa obvinený zaviazal: 1 300,00 € 
b.	Peňažná suma určená na všeobecne prospešné účely: 30,00 € 
c.	Konkrétny adresát peňažnej sumy určenej na všeobecne prospešné účely: LIKAVA - domov sociálnych služieb a zariadenie pre seniorov so sídlom v Likavke 9, IČO: 00647781 
d.	Suma odovzdaná štátu na peňažnú pomoc obetiam trestnej činnosti: 15,00 €

obvinený  vyhlásil, že spáchal skutok, za ktorý je stíhaný a toto vyhlásenie vykonal slobodne, vážne a určito, obvinený sa ospravedlnil poškodenému, ktorý ospravedlnenie prijal, zároveň obvinený uhradil škodu poškodenému 
XXXXX vo výške 1.300,- Eur

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
realizované policajtom Obv.odd. PZ Liptovská Teplá pod spisovou značkou XXXXX
 dňa 08.07.2012  v čase okolo 02.30 h  počas diskotéky na voľnom priestranstve pred pohostinstvom XXXXX XXXXX, okres XXXXX pristúpil XXXXX  k XXXXX, ktorému povedal, že mu dlhuje  peniaze  a keď mu XXXXX  odpovedal, že mu nedlhuje nič, udrel XXXXX jedenkrát  päsťou do oblasti tváre, následkom čoho XXXXX spadol na zem a pri páde sa udrel hlavou  o asfaltový podklad  priestranstva, v dôsledku  tohto napadnutia utrpel XXXXX, nar. XXXXX trvalé bydlisko XXXXX, okres XXXXX zranenia a to prasklinu lebky v záhlavovej oblasti vpravo, otras mozgu, drobné zakrvácanie do mozgových obalov, drobné pohmoždenie v mozočkovej oblasti a pohmoždenie mäkkých častí tváre vyžadujúce práceneschopnosť, liečenie a obmedzenie v obvyklom spôsobe života  od 3 do 5 týždňov, 

Odôvodnenie: 
Poverený príslušník  Obvodného oddelenia  v Ružomberku   pod sp. zn. ČVS: XXXXX  dňa 09.08.2012 podľa § 199 ods. 1  Trestného poriadku  začal trestné stíhanie  a zároveň podľa § 206 ods. 1 Trestného poriadku vzniesol  obvinenie   XXXXX za  prečin výtržníctva podľa § 364 ods. 1 písm. a) Trestného zákona a za prečin ublíženia na zdraví podľa § 156 ods. 1  Trestného zákona  pre skutok uvedený vo výrokovej časti uznesenia. 

Po skončení skráteného vyšetrovania poverený príslušník PZ predložil na tunajšiu okresnú prokuratúru vyšetrovací spis s návrhom na podanie obžaloby, po preskúmaní ktorých som zistila, že skutok je preukázaný výpoveďou obvineného, výpoveďou svedka - poškodeného XXXXX, svedkov XXXXX, XXXXX, XXXXX, XXXXX, XXXXX, XXXXX, XXXXX, XXXXX, ako aj znaleckým posudkom z odboru zdravotníctva - chirurgie a lekárskymi správami. 

Keďže boli splnené podmienky na konanie o dohode o vine a treste, uvedené konanie bolo realizované dňa 07.02.2013.  V úvode tohto konania obvinený s obhajcom a poškodeným požiadali o postup podľa § 220 Trestného poriadku.  Preto vzhľadom na povahu prípadu a okolnosti, ako aj osobu obvineného som pokynom zo 07.02.2013 odstúpila trestnú vec probačnému a mediačnému úradníkovi Okresného súdu XXXXX, ktorý  úspešne zrealizoval mediáciu dňa 14.02.2013. 

Obvinený a poškodený  uzavreli  dňa 14.02.2013 dohodu o zmieri, v rámci ktorej  obvinený  vyhlásil, že spáchal skutok, za ktorý je stíhaný a toto vyhlásenie vykonal slobodne, vážne a určito.  Poškodený a obvinený sa dohodli na náhrade škody vo výške 1.300,- Eur za liečebné náklady, ako i za bolestné.  Obvinený uhradil škodu poškodenému XXXXX vo výške 1.300,- Eur dňa 14.02.2013. Taktiež obvinený uhradil škodu Všeobecnej zdravotnej poisťovni, a.s. v plnej výške 1.378,21 Eur, ako aj Sociálnej poisťovni vo výške 35,80 Eur. Obvinený sa ospravedlnil poškodenému, ktorý ospravedlnenie prijal. 
 
	Zároveň obvinený zložil na účet  Okresnej prokuratúry v Ružomberku  peňažnú sumu na všeobecne prospešné účely vo výške 30,- Eur. V zmysle uzatvoreného zmieru bol určený adresát uvedenej sumy adresovať LIKAVE - domov sociálnych služieb a zariadenie pre seniorov so sídlom v Likavke 9, IČO: 00647781, číslo účtu: XXXXX, vedený v XXXXX pobočka XXXXX, s tým, že z uvedenej sumy bude 15,- Eur  poukázaných na peňažnú pomoc obetiam trestnej činnosti. 

	Podľa § 220 ods. 1 písm. a), b), c)  Trestného poriadku v konaní o prečine, na 
ktorý zákon ustanovuje trest odňatia slobody, ktorého horná hranica neprevyšuje  5 rokov, môže prokurátor  so súhlasom obvineného a poškodeného  rozhodnúť o schválení zmieru a zastaviť trestné stíhanie, ak obvinený 
a/ vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne  a určito, 
b/ nahradil škodu, pokiaľ  bola činom spôsobená, alebo urobil iné opatrenia na náhradu škody alebo inak odstránil ujmu vzniknutú trestným činom,
c/ zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru, akou bol trestným činom dotknutý verejný záujem, na osobu obvineného a na jeho osobné a majetkové pomery považuje  prokurátor takýto spôsob rozhodnutia za dostačujúci. 

	Za prečin výtržníctva podľa § 364 ods. 1 písm. a) Trestného zákona možno uložiť trest odňatia slobody až na tri roky. 

 Za prečin ublíženia na zdraví podľa § 156 ods. 1 Trestného zákona možno 
uložiť trest odňatia slobody  na šesť mesiacov až dva roky.  

         Z vyšetrovacieho spisu  vyplýva, že obvinený XXXXX je v mieste bydliska  a zamestnávateľom hodnotený kladne. Obvinený nebol doposiaľ prejednávaný za priestupok.  V odpise registra trestov obvinený nemá záznam. 

Obvinený XXXXX a poškodený  XXXXX súhlasili  s postupom podľa § 220 ods. 1 Trestného poriadku.

	Vzhľadom na povahu a závažnosť  spáchaného  činu, so zreteľom na pomery  a na osobu obvineného  som dospela k záveru, že takýto spôsob rozhodnutia v trestnej veci  obvineného XXXXX  je dostačujúci a preto som zmier uzavretý medzi obvineným a poškodeným schválila a trestné stíhanie obvineného zastavila podľa § 220 ods. 1 Trestného poriadku.  

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Mária Štupáková
prokurátorka